**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 28.08.2022, ora 08.00 – 29.08.2022, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 29.08.2022, ora 07.00**

**RÂURI**

**Debitele au fost, în general, în scădere uşoară**, exceptând râurile din bazinele hidrografice: Olt inferior, Vedea, Bârlad, Prut și râurile din Dobrogea, unde au fost staționare.

Debitele se situează, în general, la valori sub mediile multianuale lunare, cu coeficienţi moduli cuprinşi între 30-80% din normalele lunare, mai mici (sub 30% din mediile multianuale lunare) pe cursul superior al Siretului și pe râurile din bazinele Bârladului și Jijiei.

În interval a fost emisă o **atenționare hidrologică** pentru fenomene imediate.

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi în general în scădere**, exceptând râurile din bazinele hidrografice: Vişeu, Iza, Tur, Someş, Mureş superior şi mijlociu, Bega Veche, Bega, Timiş, Bârzava, Moraviţa, Caraş, Nera, Cerna, Olt inferior, Vedea, Bârlad, Prut și râurile din Dobrogea, unde vor fi staționare.

Sunt posibile creşteri de debite şi niveluri pe unele râuri din zonele de deal și munte din jumătatea de vest a țării datorită precipităţiilor sub formă de aversă prognozate.

**Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) în intervalul 28-29.08.2022 **a fost** î**n creştere, având valoarea de 2500 m3/s**, sub media multianuală a lunii **august (4300 m3/s).**

În aval de Porţile de Fier debitele au fost în creștere.

**Debitul la intrarea în ţară** (secţiunea Baziaş) **va fi** **staţionar (2500 m3/s).**

În aval de Porțile de Fier debitele vor fi în creştere.

**2.** **Situaţia meteorologică în intervalul 28.08.2022, ora 08.00 –29.08.2022, ora 06.00**

**Administraţia Naţională de Meteorologie (A.N.M.) a emis la data de 28.08.2022, la ora 10:00, atenţionarea meteorologică nr.107-COD GALBEN, valabilă în intervalul 28-30.08.2022: „**Duminică (28 august) valul de căldură va persista în cea mai mare parte a țării, iar luni (29 august) și marți (30 august) se va restrânge spre regiunile sudice și estice. Local în zonele de câmpie va fi caniculă, disconfortul termic ridicat, iar indicele temperatură-umezeală (ITU) va depăși pragul critic de 80 de unități. Temperaturile maxime se vor situa în general între 32 și 37 de grade.La începutul săptămânii viitoare, treptat vremea va deveni instabilă, luni (29 august) în special în vestul și nord-vestul țării, iar marți (30 august) și în nord, nord-est, centru și sud-vest.”

Această atenţionare meteorologică a fost transmisă de Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către prefecturile judeţelor:* ***ARAD, ARGEŞ, BACĂU, BIHOR, BRĂILA, BUZĂU, CARAŞ-SEVERIN, CĂLĂRAŞI, CONSTANŢA, DÂMBOVIŢA, DOLJ, GALAŢI, GIURGIU, GORJ, IALOMIŢA, IAŞI, ILFOV, MARAMUREŞ, MEHEDINŢI, OLT, PRAHOVA, SATU MARE, SĂLAJ, TELEORMAN, TIMIŞ, TULCEA, VASLUI, VÂLCEA, VRANCEA şi Municipiul BUCUREŞTI*** (30 de prefecturi)***-COD GALBEN.***

**În ţară,** vremea a fost călduroasă în toate regiunile, caniculară pe arii relativ extinse în vest, sud și sud-est, cu disconfort termic ridicat. Indicele temperatură-umezeală (ITU) a atins sau a depăşit uşor pragul critic de 80 de unități pe arii extinse în Banat şi Muntenia şi local în Oltenia, în Dobrogea, în vestul Crişanei şi în sudul Moldovei.Cerul a fost variabil spre senin, cu înnorări temporar accentuate în a doua parte a zilei în zona de munte, iar spre seară și noaptea în vestul și nord-vestul teritoriului, unde pe arii restrânse au fost averse, descărcări electrice și intensificări de scurtă durată ale vântului. Temperaturile maxime s-au încadrat între 28 de grade la Voineasa şi 37 de grade la Zimnicea și București-Filaret, iar la ora 6.00, valorile termice au fost cuprinse între 9 grade la Miercurea Ciuc și 25 de grade la

Mahmudia și Sulina. Izolat, în depresiunile intramontane s-a semnalat ceaţă.

**Observație:** în intervalul de diagnoză au fost în vigoare 10 atenționări cod galben pentru fenomene meteorologice periculoase imediate: 5 emise de SRPV Timișoara, 3 de SRPV Sibiu și câte 1 de SRPV Craiova și SRPV Cluj Napoca.

**La Bucureşti,** vremea a fost caniculară, disconfortul termic ridicat, iar indicele temperatură-umezeală (ITU) a depăşit uşor pragul critic de 80 de unități. Cerul a fost mai mult senin, iar vântul a suflat slab până la moderat. Temperatura maximă a fost de 35 de grade la Afumați, 36 de grade la Băneasa și 37 de grade la Filaret, iar la ora 6.00, erau 16 grade la Băneasa, 19 grade la Afumați și 20 de grade la Filaret.

**3. Prognoza meteorologică în intervalul 29.08.2022, ora 08.00–30.08.2022, ora 8.00**

**În ţară,** valul de căldură va persista în regiunile sudice și estice, unde local va fi caniculă, disconfortul termic ridicat, iar indicele temperatură-umezeală (ITU) va depăși pragul critic de 80 de unități. În celelalte regiuni valorile termice vor fi mai scăzute decât în ziua precedentă, iar gradul de instabilitate atmosferică va fi în creștere. Cerul va fi variabil, cu

înnorări temporar accentuate în special în a doua parte a zilei și la începutul nopții, când vor fi averse, descărcări electrice și intensificări de scurtă durată ale vântului local în zonele de munte, în Banat, Crișana, Maramureș, Transilvania și pe arii mai restrânse în Oltenia și nordul Moldovei. Pe alocuri cantitățile de apă vor fi mai însemnate (peste 20...35 l/mp) și vor fi condiții de grindină. Temperaturile maxime se vor încadra în general între 27 și 37 de grade, iar cele minime vor fi cuprinse între 14 și 24 de grade, mai coborâte în depresiunile Carpaţilor Orientali, spre 10 grade. Spre sfârșitul intervalului, în special în depresiunile intramontane, izolat se va semnala ceață.

**La Bucureşti,** valul de căldură va persista, disconfortul termic va fi ridicat, iar indicele temperatură umezeală (ITU) va depăși pragul critic de 80 de unități. Temperatura maximă va fi de 36...37 de grade, caracterizând o vreme caniculară, iar cea minimă de 17...19 grade. Cerul va fi variabil, mai mult senin dimineața și noaptea, iar vântul va sufla slab până la moderat.

***II. CALITATEA APELOR***

**Pe râurile interioare**

**A.B.A. Someș-Tisa** informează că la data de 28.08.2022, la ora 10:15, în Lacul Colibiţa (jud. Bistriţa-Năsăud) s-a prăbușit un avion de mici dimensiuni cu două persoane la bord. Avionul a fost scos la mal, iar zona limitrofă a fost înconjurată cu baraj absorbant. Una dintre cele două persoane care se aflau în avion a avut nevoie de ingrijiri medicale, acesta nu a răspuns la manevrele de resuscitare. Se va reveni cu informaţii.

Pe fluviul Dunărea și pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA COMUNICARE